ประกันภัยคุ้มครองเด็กเกิดฟรีรับวันแม่
ธุรกิจประกัน ออกประกันอุบัติเหตุคุ้มครองฟรี คุ้มครองโรคร้ายแรงสำหรับผู้หญิง ดูแลกระดูกแตกหัก รับวันแม่
10 ส.ค. 2554

ธุรกิจประกัน ออกประกันอุบัติเหตุคุ้มครองฟรี คุ้มครองโรคร้ายแรงสำหรับผู้หญิง ดูแลกระดูกแตกหัก รับวันแม่
นางวิชชุดา ไตรธรรม ผู้อำนวยการฝ่ายประชาสัมพันธ์ บริษัท ทิพยประกันภัย เปิดเผยว่า เนื่องในวันแม่แห่งชาติ บริษัทได้ร่วมกับโรงพยาบาลคู่สัญญาของบริษัทกว่า 200 แห่งทั่วประเทศ โดยจะมอบความคุ้มครองประกันอุบัติเหตุส่วนบุคคล (พีเอ) วงเงิน 1.2 แสนบาทฟรี ให้แก่เด็กที่เกิดตั้งแต่เวลา 00.0124.00 น. ของวันที่ 12 ส.ค.นี้ ฟรีทั้งหมด โดยจะยึดตามสูติบัตร โดยไม่มีเงื่อนไขเพื่อถวายเป็นพระราชกุศล 
“เราคาดว่าจะมีเด็กที่ได้รับความคุ้มครองอุบัติเหตุส่วนบุคคลจากบริษัทกว่า 3,000 คนในวันดังกล่าว โดยเป็นความคุ้มครองชีวิตเพียงอย่างเดียว” นางวิชชุดา กล่าว
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า ในโอกาสวันแม่แห่งชาติปีนี้ บริษัทออกโครงการเมืองไทย Smart Lady ชื่อ แบบประกันภัยออมทรัพย์ 20/14 ระยะเอาประกันภัย 20 ปี ชำระเบี้ยประกันภัย 14 ปี ซึ่งลูกค้าสามารถออมเงินได้ สูงสุดถึง 5 แสนบาท ซึ่งเป็นแบบประกันที่คุ้มครองชีวิต ควบคู่ไปกับการออมทรัพย์ สัญญาเพิ่มเติมคุ้มครองโรคร้ายแรง เช่น โรคมะเร็งเต้านม มะเร็งปากมดลูก หากตรวจพบรับผลประโยชน์สูงสุด 1 ล้านบาท 
ขณะเดียวกัน บริษัท ไทยประกันชีวิต ถือโอกาสเปิดตัวแบบประกัน แบบพี.เอ. โบรกเกน โบน แอดวานซ์ ลูกกตัญญูที่ให้ความคุ้มครองค่ารักษาพยาบาล การเสียชีวิตหรือสูญเสียอวัยวะจากอุบัติเหตุ และมีผลประโยชน์เพิ่มเติมกรณีกระดูกแตกหัก การไหม้และน้ำร้อนลวก ขณะเดียวกันยังสามารถนำเบี้ยประกันสุขภาพของพ่อหรือแม่ไปหักลดหย่อนภาษีลูกกตัญญูได้